b'\n_START_ARTICLE_\nVitaminas E\n_START_SECTION_\n\xc5\xa0altiniai\n_START_PARAGRAPH_\nFarmacijos, kosmetikos pramon\xc4\x97je da\xc5\xbeniausiai naudojamas sintetinis vitaminas E. Nat\xc5\xabralaus vitamino E randama daugelyje maisto produkt\xc5\xb3, daugiausia aliejuose, gr\xc5\xabdin\xc4\x97se kult\xc5\xabrose, ypa\xc4\x8d daug motinos piene.\n_START_SECTION_\nSavyb\xc4\x97s\n_START_PARAGRAPH_\nVitaminas E tirpsta riebaluose, atsparus kar\xc5\xa1\xc4\x8diui, organizme kaupiasi riebaliniuose audiniuose. Geriau pasisavinamas ir dvigubai veiksmingesnis yra nat\xc5\xabralus vitaminas E.\n_START_SECTION_\nPoveikis\n_START_PARAGRAPH_\nVitaminas E \xe2\x80\x93 svarbus antioksidantas, saugo organizm\xc4\x85 nuo laisv\xc5\xb3j\xc5\xb3 radikal\xc5\xb3 \xc5\xbealingo poveikio, slopina daugelio kenksming\xc5\xb3 med\xc5\xbeiag\xc5\xb3, sukelian\xc4\x8di\xc5\xb3 rizik\xc4\x85 susirgti v\xc4\x97\xc5\xbeiu, poveik\xc4\xaf. Taip pat vitaminas reikalingas l\xc4\x85steli\xc5\xb3 membran\xc5\xb3 stabilumui palaikyti, saugo arterij\xc5\xb3 vidin\xc4\x99 sienel\xc4\x99 nuo kalk\xc4\x97jimo, ateroskleroz\xc4\x97s, skatina gyti \xc5\xbeaizdas, stiprina organizmo imunitet\xc4\x85, gali apsaugoti nuo kenksmingo ultravioletini\xc5\xb3 spinduli\xc5\xb3 poveikio._NEWLINE_Vitaminas E neleid\xc5\xbeia atsirasti arba \xc5\xa1alina jau atsiradusius kraujotakos pa\xc5\xbeeidimus, nes suma\xc5\xbeina kraujo kre\xc5\xa1\xc4\x97jim\xc4\x85 ir neleid\xc5\xbeia susidaryti trombams.\n_START_SECTION_\nPoreikis\n_START_PARAGRAPH_\nSuaugusiam \xc5\xbemogui dienos norma \xe2\x80\x93 apie 10 miligram\xc5\xb3 tokoferolio ekvivalent\xc5\xb3, n\xc4\x97\xc5\xa1\xc4\x8diosioms \xe2\x80\x93 12 miligram\xc5\xb3, \xc5\xbeindyv\xc4\x97ms \xe2\x80\x93 14 miligram\xc5\xb3.\n_START_SECTION_\nTr\xc5\xabkumas\n_START_PARAGRAPH_\nSveikiems \xc5\xbemon\xc4\x97ms vitamino E netr\xc5\xabksta, ta\xc4\x8diau jo gali tr\xc5\xabkti d\xc4\x97l visi\xc5\xa1ko badavimo, sutrikus riebal\xc5\xb3 rezorbcijai, d\xc4\x97l geltos, kasos ar tul\xc5\xbeies p\xc5\xabsl\xc4\x97s lig\xc5\xb3, taip pat nei\xc5\xa1ne\xc5\xa1iotiems k\xc5\xabdikiams. Tr\xc5\xabkumas pasirei\xc5\xa1kia nerv\xc5\xb3 sistemos sutrikimu, vir\xc5\xa1kinimo sutrikimais, alergija, gali suma\xc5\xbe\xc4\x97ti vyr\xc5\xb3 lytinis potraukis ir sul\xc4\x97t\xc4\x97ti spermatozoid\xc5\xb3 judrumas, moteris gali i\xc5\xa1tikti savaiminis persileidimas, jos gali tapti nevaisingos.\n_START_SECTION_\nPerteklius\n_START_PARAGRAPH_\nVartojant labai daug vitamino E padid\xc4\x97ja polinkis kraujuoti, silpn\xc4\x97ja imunitetas, gali sutrikti vir\xc5\xa1kinimas, atsirasti nuovargis, odos u\xc5\xbedegimai. Be to, de\xc5\xa1imtmet\xc4\xaf kasdien suvartojamas kiekvienas 100 mg vitamino E kiekis papildomai 7 proc. padidina tikimyb\xc4\x99 susirgti v\xc4\x97\xc5\xbeiu.'